Snažan karakter važan za uspjeh u životu i športu - Billie Jean King o poukama iz svoje duge karijere (29/8/01) - 2001-08-29
Jedna od najboljih tenisačica svih vremena podučava mlade Njujorčanke na javnim teniskim terenima, na kojima je i sama počela igrati
U vrijeme dok se na terenima Flushing Meadowsa u njujorškoj općini Queens igra Grand Slam turnir, Billie Jean King, jedna od najvećih tenisačica svih vremena, pred 150 tinejdžerki, u njujorškom Central Parku, pokazuje kako se igra tenis. "Uvijek trebaš loptu udariti tako da padne u prednji dio terena. Drži reket ravno ispred tijela. To je nisko. Previsoko. Top spin..." - neke su od uputa koje slavna tenisačica daje svojim mladim učenicima. Gospodja King je nudi i poneki savjet koji može biti korišten i u svakodnevnom životu i u tenisu: "Snažan karakter jedna je od najvažnijih stvari koju imate i nije važno samo ono što drugi ljudi misle o vama!" Tijekom šezdesetih i sedamdesetih godina, Billie Jean King je bila jedna od najboljih sportašica svijeta, pobjedjujući na šest wimbledonskih turnira i na četiri US Opena. 1972. godine postala je prva sportašica u svijetu koja je zaradila više od 100 tisuća dolara u jednoj sezoni. No, to je ona vrsta rekorda koja može biti malo zastrašujuća za mladu ženu kao što je Jamie Dominguez, koja uči od Billie Jean King. "Trebam vježbati moj servis!" - smatra ona. Jamie Dominguez sudjeluje u programu koji organizira Gradska služba za parkove, a koji njujorškoj mladeži nudi besplatnu školu tenisa. Kada je gospodja King odrastala, u Kaliforniji, tenis se smatrao sportom za bogataše. No, ona je naučila igrati tenis na terenima u javnim kalifornijiskim parkovima i sada želi da javnost shvati da je tenis sport dostupan svima: "Ljudi još uvijek misle da je to ekskluzivni sport, a kada im kažem da 70 posto tenisača i tenisačica igra na javnim terenima onda mi svi kažu – stvarno?" Billie Jean King je 1973. godine pobijedila u takozvanoj "Bici spolova" porazivši Bobbya Riggsa i dokazujući da se sportašice mogu uspješno suprostaviti sportašima: "Dječake koji su gledali meč izmedju Bobbya Riggsa i Billie Jean King 1973. godine ja nazivam 'prvom generacijom žensko-muškog pokreta!' Oni su sada u svojim 30-tim, 40-tim i ranim 50-tim godinama života i ti ljudi zaista inzistiraju da njihove kćerke imaju jednake mogućnosti kao i dječaci..." Prva sportska ljubav Billie Jean King bio je softball, ali njezini roditelji nisu smatrali da softball predstavlja neku budućnost, pa su je preorijentirali na igranje tenisa. Provela je mnogo svog vremena, kao odrasla osoba, boreći se za jednaka prava žena u tenisu, ali i svim drugim sportovima. Isto tako, Billie Jean King je predvodila akciju za usvajanje saveznog zakona nazvanog Title Nine, kojim se osigurava jednakost za djevojke i dječake u sportovima koji se igraju po školama.